V. Veteška, podpredseda NR SR: (2006-04-19):
Ľ. Lintner, poslanec: Ďakujem pekne za slovo, pán predsedajúci. Dovoľte, aby som vám predložil spoločnú správu gestorského výboru, ktorým je výbor pre verejnú správu. Národná rada Slovenskej republiky uznesením č. 1891 z 26. októbra 2005 pridelila vládny návrh zákona o informačných systémoch verejnej správy, ktorý sme mali počas legislatívneho procesu pod tlačou 1381, na prerokovanie týmto výborom: Ústavnoprávnemu výboru, Výboru Národnej rady pre financie, rozpočet a menu, Výboru Národnej rady pre hospodárstvo, privatizáciu a podnikanie, Výboru Národnej rady pre pôdohospodárstvo, Výboru Národnej rady pre verejnú správu a Výboru Národnej rady pre vzdelanie, vedu, šport a mládež, kultúru a médiá. Ako som spomínal, ako gestorský výbor bol schválený výbor pre verejnú správu. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona v zmysle príslušného ustanovenia rokovacieho poriadku. Vládny návrh zákona o informačných systémoch verejnej správy prerokovali výbory a odporúčali Národnej rade Slovenskej republiky schváliť takto: Ústavnoprávny výbor Národnej rady uznesením z 24. januára 2006, Výbor Národnej rady pre financie, rozpočet a menu uznesením z 25. januára 2006, Výbor Národnej rady pre pôdohospodárstvo uznesením zo 17. januára 2006 a Výbor Národnej rady pre verejnú správu uznesením z 24. januára 2006 a Výbor Národnej rady pre vzdelanie, vedu, šport a mládež, kultúru a médiá uznesením zo 17. januára 2006. Výbor Národnej rady pre hospodárstvo, privatizáciu a podnikanie neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov. Z celkového počtu 14 poslancov tohto výboru bolo prítomných 10, výbor bol teda uznášaniaschopný, za návrh uznesenia hlasovali však iba 4 poslanci, 2 boli proti a 4 sa zdržali hlasovania. Z uznesení výborov, ktoré som spomínal, vyplýva, že celkom bolo prijatých k tomuto návrhu 12 pozmeňujúcich a doplňujúcich návrhov. Sú uvedené v spoločnej správe, postupne pod bodmi 1 až 12 s tým, že budem odporúčať hlasovať tak, aby sme spoločne hlasovali o bodoch 1, 2, 3, 4, 5, 6, 7, 8, 9, 10 a 12 s odporúčaním gestorského výboru schváliť a osobitne hlasovať o bode 11 s odporúčaním gestorského výboru neschváliť. Bod 11 súvisí s bodom 10, je to o uplatnení doby účinnosti. Gestorský výbor na základe stanovísk výborov k vládnemu návrhu zákona o informačných systémoch verejnej správy vyjadrených v ich uzneseniach odporúča Národnej rade Slovenskej republiky vládny návrh zákona o informačných systémoch verejnej správy, ktorý sme mali pod tlačou 1381, schváliť. Súčasne ma poveril ako spoločného spravodajcu predložiť návrhy v legislatívnom procese podľa rokovacieho poriadku. Spoločná správa výborov Národnej rady Slovenskej republiky o prerokovaní vládneho návrhu zákona o informačných systémoch verejnej správy bola schválená uznesením Výboru Národnej rady pre verejnú správu 2. februára 2006. Pán podpredseda, ukončil som spoločnú správu, prosím, môžte otvoriť rozpravu, hlásim sa do nej ako prvý.